
Hidra neputinței de a ieși din nedesăvârșirea de acum... 

Data: 23 februarie 2024 
În oricare alt loc şi-ar fi găsit rostul ca „mesaj”, fie și unul efemer... Ar fi putut deveni chiar un manifest al societăţii de acum... Un 
fragment de „radiografie” al nonsensului ubicuitar de astăzi... Al nonsensului ca rost al nostru, dacă vom rămâne zăcând în aceeaşi 


clepsidră înfundată... Ar fi putut fi interpretată ca parabolă, ca o simbolistică mai mult sau mai puţin reuşită a unui concetăţean ratând 


aleile marilor sculpturi. Strivind vorbele pietrelor pe care le-au făcut a glăsui înaintaşii lui în ţipetele unor 
paparude, nude la interior, goale de o minimă conştiinţă, de o trăire, isterizate în butadele unui kitsch grobian... 
Ar fi fost o exprimare a mârlăniei şi ticăloşiei, ce au luat locul valorilor, de ar fi fost pusă într-un colţ de 
dugheană, chiar şi de primărie, de birt sărăcit de lume şi, mai ales, de oameni... Atunci ar fi fost poate de folos... 
Ba, „Hidra” de la Iaşi ar fi putut fi amplasată în faţa parlamentului de la Bucureşti... Şi ar fi devenit o iscusită 


oribilitate-concept redând tocmai urâţenia politicului... Şi ura lui față de această ţară... Ar fi putut fi „zidită” la 


Cotroceni pentru a slăvi serviciile secrete protejând, prin capetele-i hidoase, drumurile fără cap ale călătorului 
fără de urmă... Putea ajunge şi la Sibiu, măcar pentru asemănarea cu grofii din vremuri, ori putea fi pusă lângă mai multele decât 
propriile-i capete felurite răsaduri de monumente pentru felurite seminţii ale autovictimizării... Căci, în fond, tot ceea ce slăbim pe 


semeţiile de furt şi jaf ale altora, străini de ființa noastră, reprezintă câte un cap al hidrei... 


Oriunde i-am fi găsit un mesaj simbolic de Agoră... De cetate asediată, şi de şapte seminţii felurite, şi de şapte servicii antinaţionale, şi de 
şapte tipuri de politicieni lichele... Dar „lucrarea”, zaharisită parcă din greţurile matinale postschizoide ale unui mahmur maltratând dalta 
(mirifică în mâinile sculptorilor-cioplitori de suflet de neam şi ţară, dinspre ţară spre piatra şoptind şi vorbind prin cuvintele înțelepte 
născute tocmai din atingerea divinului din materia vie a pietrei, a lemnului, a fierului chiar) a fost amplasată, şi nu întâmplător, în faţa 
statuilor Voievozilor Neamului... În Parcul Voievozilor din Iași... Parcă pentru a fi, prin fiecare cap al hidrei, o otravă vărsată peste istoria, 
cultura, faptele şi însăşi vieţuirile voievozilor, peste imaginea din mentalul public al fiecărui mare domnitor... Şi nu încape vorbă că poate 
autorul kitsch -ului nu a avut habar de adevărata hidoșenie din sine... Căci tot ce a suflat el a presupus har de meşteşug a ajuns la noi ca 
putoarea vizuală a unui duh duhnind a modernisme de culturi epurate... Mai lipseau doar eşarfele curcubeu prinse de fiecare gât-braţ al 


hidoşeniei şi lucrarea ar fi fost pe deplin desăvârşită în felul de desăvârşire a neputinței de a ieşi din actuala noastră nedesăvârşire... 


Sau ar trebui să vedem „Hidra” de la Iaşi ca acele braţe din braţe de deculturalizare, de smulgere a viului din simboluri, de descărnare a 
însăşi fundațiilor noastre strămoşeşti, ce se vor nărui oricum ele singure decât să sufere astfel de amputaţii din rostul lor, nu?!... Căci nu 
întâmplător ni se prăbuşesc monumentele, căzând ziduri de cetăţi sub nepăsarea noastră din paragina abandonului faţă de acel necesar „a 


fi” de mâine... „A fi”, căci „a deveni” este deja o neputinţă... 


Şi poate că, de fapt, un cap de hidră se ascunde în fiecare dintre noi ca nepăsare... Nepăsare, nu neputinţă, căci, de ar fi fost aşa, ne-ar fi 
ajutat cumva viul străbunilor, mai viu decât tot ce mai avem noi în noi, să izbândim în apărarea Istoriei, a reperelor şi a valorilor... În a ne 
apăra, dacă nu pe noi, măcar pe cei ce ne vor urma... Căci o Hidră a distrugerii e şi în noi... Şi nici nu trebuie să-şi scuipe zăbalele de 
otravă pentru a ne prinde în pânzele de golire, de descărnare din sine... Pentru că noi singuri ne ucidem... Lăsăm zidurile de cetăţi să se 
prăbuşească pentru a deveni doar resturi, pentru a nu mai fi ruine respirând istorie... Betonăm batjocoritor efigii, îngropând în pământul 
de sub ele tainica legătură cu ființa noastră... Maltratăm bojdeucile şi casele memoriale ale cronicarilor de suflet românesc... Ne lăsăm 
mutate, strămutate, demolate, dezidite, monumentele întregitorilor de glii, de neam şi ţară, pentru a face loc scârbavnicilor să ne inunde 
cu putoarea lor aistorică, anaţională, aculturală... Pentru a nu mai avea nici un sens mâine, ci doar un scop de nimicire al acumului, al 


acelui aici al prestanţei, demnităţii, dreptății... 

„Ne vom întoarce într-o zi” 

